AFRIKAANSE OPSOMMING: Hierdie studie maak deel uit van ’n groter navorsingsoogmerk om lug as ’n hitteoordragvloeistof te gebruik en die werking van ’n gekombineerde gas en stoomsiklus in ’n gekonsentreerde sonkragaanleg te ondersoek. Verbranding sal gebruik word om vir wisseling in sonkrag te vergoed. In hierdie studie is ’n 1S/60 Rover-gasturbine omskep om op propaan te loop. In ’n vorige studie is die Rover-gasturbine met stralerbrandstof en standaardhardeware aangedryf voordat dit omskep is om op vloeibare petroleumgas teen ’n lae spoed te loop. In hierdie studie is die brandstofbeheerstelsel verbeter vir makliker versnellerbeheer en ’n beter brandstofverbruikkoers. Op propaan het die gasturbine suksesvol teen volspoed en 77 % van aangeslane vermoë geloop, wat na aan die werkverrigting is wat voorheen met stralerbrandstof verkry is (88 % van aangeslane vermoë). Die kraglewering is aan bande gelê deur die uitlaatgastemperatuur- (UGT-) perk. Volgens die enjinspesifikasies was die kraglewering wat met stralerbrandstof en propaan verkry is laag vergeleke met die UGT en brandstofverbruik. ’n Paar eksterne faktore is oorweeg, hoewel die toestand van die gasturbine as die hoofoorsaak beskou is. Afgesien van hierdie beperking, was die omskakeling ’n sukses en het die gasturbine goed op propaan geloop. ’n Algemene metode vir die omskakeling van ’n gasturbine van vloeibare tot gasbrandstof is voorgestel. Die metode is gebruik om die omskakeling van die Rover-gasturbine te beoordeel. Die omskakeling was bevredigend binne die projekomvang. Die brandstofbeheerstelsel vereis handbediening en ’n konstante las, wat geskik was vir enjintoetsing. Die stelsel kan ook vir ’n groter verskeidenheid toepassings geoutomatiseer word, waaronder ’n gekonsentreerde sonkragaanleg. ’n Berekeningsvloeidinamikamodel is gebruik vir ’n vergelyking tussen die koue (nie-reaktiewe) vloei van die verbrandingskamer (verbrander) met die oorspronklike vloeistofverstuiwer, en dié met die pasgemaakte gasinspuiter. Die model dui daarop dat die omskakeling ’n aansienlike verandering in vloei teweeggebring het, wat die vuurbuisverkoeling kan beïnvloed. Aange sien die verandering in vloei geen duidelike voordeel inhou nie, word daar aanbeveel dat die gasinspuiter aangepas word om met die verbrandervloei met die aanvanklike verstuiwer ooreen te stem.